KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2025. február 17-i rendkívüli ülésére)

Tárgy: 
PÁLYÁZAT BENYÚJTÁSA KERÉKPÁROS PUMPA PÁLYA ÉPÍTÉSÉRE A 2025. ÉVRE KIÍRT ORSZÁGOS BRINGAPARK PROGRAM KERETÉBEN
A városban egyre szélesebb körű a sportélet és a különböző sportolási lehetőségek. Kiskőrös Város Önkormányzata igyekszik színesíteni és változatossá tenni a szabadidő hasznos eltöltését Kiskőrösön., amelyhez minden lehetőséget szeretne megadni az Önkormányzat a lakosok számára. 
A Miniszterelnökség aktív Magyarországért felelős államtitkára a Magyar Kerékpáros Turisztikai Szövetség bevonásával 2025. évre kiírta az Országos Bringapark Programot. A Program célja a tartalmas és egészséges szabadidő-eltöltési lehetőségek segítése Magyarországon új bringaparkok kialakításával, vagy már meglévő bringapark (kivéve a fenntartási időszakban lévő, korábbi támogatásból megvalósult fejlesztés) felújításának támogatásával. A mozgásgazdag, egészséges életmód népszerűsítése.
Az Országos Bringapark Programban támogatható attrakciók típusai:
a. kerékpáros pumpapálya, maximális támogatási összeg 40.000.000,-Ft
b. BMX cross (racing) pálya, maximális támogatási összeg 30.000.000,-Ft

c. erdei kerékpáros egynyomos pálya, maximális támogatási összeg 20.000.000,-Ft

d. dirt/freeride pálya, maximális támogatási összeg 15.000.000,-Ft

e. BMX freestyle pálya, maximális támogatási összeg 40.000.000,-Ft

f. kerékpáros triál pálya, maximális támogatási összeg 4.000.000,-Ft

g. infrastruktúra, kiegészítő szolgáltatások (a költség beleszámít az adott pályatípus szerint maximálisan igényelhető támogatási összegbe) önállóan nem, kizárólag pályatípushoz kapcsolódóan támogatható tevékenység, maximális támogatási összeg 4.000.000,-Ft

Az infrastruktúra, kiegészítő szolgáltatások keretében az alábbi tevékenységek támogathatóak: kerékpárszerelő állvány, védőelemek, ivókút, pad, okospad, közvilágítás, nyitható kapuval felszerelt kerítés. Hulladékgyűjtő csak abban az esetben, amennyiben annak rendszeres ürítéséről az üzemeltető gondoskodik.

Egy támogatási kérelemben két ugyanolyan típusú pálya nem támogatható. Egy település közigazgatási területén csak egy támogatási kérelem részesülhet támogatásban.
Előnyt jelenthet, ha a megvalósítási helyszín közelében már elérhető több szabadidős szolgáltatás is (pl. játszótér, futópálya, KRESZ-park, street workout park). Kerékpáros pumpapálya esetében kritérium a megvalósítási helyszín 200 méteres körzetében ivókút vagy vízvételi hely megléte vagy kiépítése.
A fenntartási időszaka 5 év, ezalatt az ingyenes és korlátozás nélküli pályahasználatot biztosítani szükséges, illetve évente legalább 2 alkalommal ingyenes rendezvényt szervezése kötelező. A fenntartási időszak alatt a megépített bringapark rendeltetésszerű fenntartását, folyamatos karbantartását vállalni kell. A fenntartási időszak alatt a MAKETUSZ a pálya állapotát rendszeresen ellenőrzi, amennyiben a pályán a használatot akadályozó, élvezeti értékét jelentősen rontó vagy balesetveszélyes részt, elemet talál, felszólítja üzemeltetőt annak javítására, a hiba mértékétől függően a pálya lezárására. Amennyiben az üzemeltető nem gondoskodik a hiba elhárításáról 15 napon belül, úgy a MAKETUSZ jogosult a hibát üzemeltető költségére javíttatni. A pálya környezetének rendben tartása (fűnyírás, környezetbarát szerekkel végzett gyomirtás, szükség esetén újrafüvesítés, szemét elszállítása, eszközök állagmegőrzése, karbantartása) szintén az üzemeltető feladata.

Kiskőrös Város Önkormányzata a pályázati kiírás tartalmi és formai követelményeit figyelembe véve pályázatot nyújthat be kerékpáros pumpapálya építésére a Kiskőrös, belterület 1873/5 hrsz.-ú ingatlanon. 

A támogatás Magyarország 2025. évi központi költségvetésének terhére, hazai finanszírozásból kerül biztosításra. A támogatás nem visszatérítendő, egy összegben, előlegként kerül folyósításra.
A pályázati kiírás alapján a támogatás intenzitása 60 %. 

Az igényelhető vissza nem térítendő támogatás maximális összege bruttó 40.000.000 Ft.
A biztosítandó önerő 26.666.667,- Ft.
Fentiek figyelembevételével javaslom, hogy a Képviselő-testület az Országos Bringapark Program című pályázati felhívás támogatási kérelmét és a saját forrás biztosításának a határozat- tervezetben foglaltak szerint döntsön.
Kiskőrös, 2025. február 13.
Domonyi László sk.
   
    polgármester

HATÁROZAT-TERVEZET

A Képviselő-testület 
1. egyetért azzal, hogy Kiskőrös Város Önkormányzata kerékpáros pumpapályát építtessen, amely beruházás összköltsége az előzetes kalkulációk alapján várhatóan 66.666.667,- Ft.
2. egyetért azzal, hogy a beruházás megvalósítása érdekében az Önkormányzat pályázatot nyújtson be - Miniszterelnökség aktív Magyarországért felelős államtitkára által 2025. évre meghirdetett „Országos Bringapark Program” c. pályázati kiírás keretében – maximum bruttó 40.000.000,- forint vissza nem térítendő pályázati forrás elnyerésére. 
3. a projekt megvalósításához szükséges 26.666.667,- Ft saját forrást a város 2025. évi költségvetésének terhére biztosítja.

4. felkéri a polgármestert, hogy a Város 2025. évi költségvetéséről szóló rendeletének módosítását a fentiek figyelembevételével terjessze elő. 

5. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedés, jognyilatkozat megtételére, valamint a pályázat benyújtásához szükséges megállapodás aláírására.

Felelős: 
polgármester

Határidő: 
2025. február 17. (a pályázat benyújtásának napja)

